Anders Samuelsen (RV), 2002-01-17:
Jeg har fantastisk nemt ved at sætte mig ind i skatteministerens situation, jeg har prøvet det mange gange:
man afviser et tilsyneladende velment forslag med henvisning til, at man hellere lige må få kigget på det.
Sådan er det jo at have ansvar, sådan er det at sidde i regering.
Så er der mange gode ting, som man pludselig ikke længere kan støtte.
Der er et behov for præcisering af grænsen mellem sort arbejde og vennetjenester.
Jeg vil også gerne have lov at sige direkte til Venstres ordfører, at det ikke engang er mig, der har sagt det, det er såmænd fru Mariann Fischer Boel, Venstres tidligere skatteordfører og tidligere formand for Skatteudvalget, som direkte er citeret for det her i Jyllands-Posten forrige sommer.
Så der må være en konflikt i Venstre på det her område -
ikke kun i Det Konservative Folkeparti, men også i Venstre.
Eller også er det et eller andet med, at man kan mene ét, når man er i fjernsynet - hvem var det, der var inde på det? - og noget andet, når man står i Folketingssalen.
Jeg ved ikke, om det er det, der skaber troværdighed.
Venstre ved du, hvor du har.
Jeg mener, der var et slogan noget i den stil.
Og der var også noget med, at man gik til valg på et slogan, der hed »Tid til forandring«.
Det må altså være: Vi mente noget før valget, nu mener vi noget andet efter valget.
Jeg synes ikke, at det er særlig konstruktivt.
Men jeg kan jo alligevel regne ud, når nu jeg gennemgår talerne, at det er lige ved, jeg har flertal for beslutningsforslaget.
Socialdemokratiets ordfører sagde, at Socialdemokratiet ikke vil være med til at åbne døre for et omfattende plattenslageri.
Jeg kan berolige Socialdemokratiets ordfører med, at det vil Det Radikale Venstre heller ikke være med til.
Dansk Folkeparti kom ad omveje frem til at konkludere, at de støttede forslaget, og det takker jeg for.
Det Konservative Folkeparti er som sagt i modstrid med sig selv.
De må se at få afklaret deres holdning.
SF ønsker klarere grænser - måske ikke klarere grænser, men i hvert fald bedre grænser, sådan forstod jeg det på hr. Aage Frandsen - og var enig med forslagsstillerne i, at sort arbejde er noget griseri, men kunne alligevel ikke støtte forslaget.
Det må man så bare tage til efterretning.
Fru Pernille Rosenkrantz-Theil bakkede op om forslaget, og det takker jeg meget for.
Og til skatteministeren vil jeg til sidst sige, at man jo godt kan udskyde det i al uendelighed og sige, at man ikke vil støtte det, fordi man ikke har det fulde overblik osv., osv.
Men så kunne man da støtte så langt, som man nu kan være enig, og så tage resten af problemerne, når de dukker op.
Hvis man oven i købet har en idé om, at der er noget mere, man skal have fod på, så lad os da finde ud af det senere hen.
Men hvis det skal blive gængs tone, at man med henvisning til, at der måske er noget mere, som man også lige skal have afklaret, så ikke kan støtte et beslutningsforslag, synes jeg, det bliver meget problematisk.
Så jeg håber, at skatteministeren kommer på bedre tanker, og jeg håber, at skatteministeren kommer i en situation, hvor han kommer i overensstemmelse med sin forgænger i partiet, som var skatteordfører og formand for Skatteudvalget, og som fuldstændig bakkede op om de her tanker.
Så får vi et meget større flertal end det, det ser ud til at vi får, hvis vi kan finde en overensstemmelse med hr. Ole M. Nielsen.
Og så skal vi også hjem herefter.
På den anden side vil de gerne bakke op om den anden del af forslaget, de vil bare ikke stemme for det.
Tak for præciseringen.